滚绣毬
王子一 (Ming)
水呵莫不黄河天上来。花呵莫不碧桃天上种。水呵索强如翠岩前三千丈玉泉飞迸。花呵乾闪下闹西园一队队课蜜游蜂。水呵则是㳽漫三月雨。花呵可惜狼藉一夜风。水呵近沧波濯尘缨一溪光莹。花呵性轻薄乱飘零枉费春工。水呵抵多少长江后浪催前浪。花呵早则一片西飞一片东。岁月匆匆。